กรมชลประทาน เร่งช่วยเหลือพื้นที่ประสบอุทกภัยลุ่มน้ำยัง จังหวัดกาฬสินธุ์และจังหวัดร้อยเอ็ด
กรมชลประทาน เร่งช่วยเหลือพื้นที่ประสบอุทกภัยลุ่มน้ำยัง จังหวัดกาฬสินธุ์และจังหวัดร้อยเอ็ดนายทองเปลว กองจันทร์ อธิบดีกรมชลประทาน เปิดเผยว่า จากสถานการณ์ฝนตกหนักต่อเนื่องในหลายวันที่ผ่านมา ในบริเวณพื้นที่ลุ่มน้ำตอนบนจังหวัดกาฬสินธุ์และพื้นที่ลุ่มน้ำชีตอนล่างจังหวัดร้อยเอ็ดและจังหวัดยโสธรนั้น ส่งผลให้ระดับน้ำในน้ำลำยังเพิ่มขึ้นอย่างรวดเร็วและต่อเนื่อง บางจุดเอ่อล้นเข้าท่วมพื้นที่ลุ่มต่ำนอกเขตคันพนังกั้นน้ำฝั่งซ้ายของลำน้ำยัง และจากการลงพื้นที่ตรวจสอบเบื้องต้น พบพื้นที่ที่ได้รับผลกระทบในเขตพื้นที่ตำบลโคกม่วง ตำบลหนองใหญ่ อำเภอโพนทอง รวมทั้งตำบลศรีวิลัย ตำบลเหล่าน้อย อำเภอเสลภูมิ จังหวัดร้อยเอ็ด ประมาณ 500 ไร่  และอำเภอเขาวง จังหวัดกาฬสินธุ์ มีพื้นที่ได้รับผลกระทบอีกประมาณ 100 ไร่ กรมชลประทาน ได้เข้าช่วยเหลือพื้นที่ประสบภัยอย่างเร่งด่วน โดยเตรียมพร้อมด้านเครื่องจักร-เครื่องมือ และกระสอบทราย เพื่อเข้าช่วยเหลือพื้นที่ได้อย่างทันที พร้อมจัดเจ้าหน้าที่ประจำจุดเฝ้าระวัง เพื่อติดตามสภาพน้ำและตรวจสอบความมั่นคงแข็งแรงของคันพนังกั้นน้ำยังตลอดความยาว นอกจากนี้ ยังได้บูรณาการร่วมกับทุกหน่วยในพื้นที่เข้าช่วยเหลือประชาชนที่ได้รับผลกระทบได้อย่างมีประสิทธิภาพ ตลอดจนเพิ่มการระบายน้ำลงท้ายเขื่อนยโสธร เพื่อเป็นการเร่งระบายน้ำชีให้มีระดับต่ำลง ทำให้การระบายน้ำจากลำน้ำยังลงแม่น้ำชีทำได้สะดวกและรวดเร็วขึ้น ซึ่งเป็นการช่วยลดผลกระทบจากอุทกภัยอีกทางหนึ่งด้วยอย่างไรก็ตาม หากไม่มีฝนตกเพิ่มในพื้นที่ลุ่มน้ำยัง คาดว่าระดับน้ำจะค่อยๆ ลดระดับลงตามลำดับ